钦定古今图书集成/理学汇编/文学典/第196卷 > 《进平淮西雅表》柳宗元
## 钦定古今图书集成/理学汇编/文学典/第196卷 > 《进平淮西雅表》柳宗元

臣宗元言：“臣负罪窜伏，违《尚书》笺奏十有四年。圣恩
宽宥，命守遐壤，怀印曳绂，有社有人。臣宗元诚感诚
荷，顿首顿首。”伏惟睿圣文武皇帝陛下天造神断，克
清大憝，金鼓一动，万方毕臣。太平之功，中兴之德，推
校千古，无所与让。臣伏自忖度，有方刚之力，不得备
戎行，致死命。况今已无事，思报国恩，独惟文章。伏见
周宣王时称中兴，其道彰大，于后罕及。然征于《诗》、大
小雅，其选徒出狩，则《车攻》《吉日》；命官分土，则《崧高》《韩
奕》《烝人》；南征北伐，则“《六月》《采芑》”；平淮夷，则《江、汉》《常武》；
铿鍧炳耀，荡人耳目。故宣王之形容与其辅佐，由今
望之，若神人然。此无他，以雅故也。臣伏见陛下自即
位以来，平夏州，夷剑南，取江东，定河北，今又发自天
衷，克翦淮右，而《大雅》不作。臣诚不佞，然不胜愤踊。伏
以朝多文臣，不敢尽专数事，谨撰《平淮夷雅》二篇，虽
不及尹吉甫、召穆公等，庶施诸后代，有以佐唐之光
明，谨昧死再拜以献，无任兢惧之至。臣宗元诚惶诚
惧，死罪死罪！谨言。